ብዛዕባ መበቆል ፑሽኪን ብርክት ዝበሉ ተማራመርቲ ታሪኽ ጽሒፎም'ዩ። ናይ ኩሎም ጸብጻብ ከኣ ብጽቡቕ ይሰማማዕን ይገጣጠምን'ዩ ክበሃል ኣይከኣልን። ገሊኦም ካብ ማእከላይ ኣፍሪቃ'ዩ መቦቆሉ ክብሉ እንከለው ገሊኦም ከኣ ካብ ቀርኒ ኣፍሪቃ ምዃኑ ይገልጹ። ማይክል ፊሊፕስ ዝተባህለ ፍሉጥ ብሪጣንያዊ ጸሓፊ፡ ብዛዕባ ኣፍሪቃ ዝመበቆሎም ዓበይቲ ደረስቲ፡ እሞ ኸኣ ኣብ ህይወትን ባህልን ኤውሮጳውያን ተራ ዝነበሮም፡ ፍሉይ ተገዳስነት ስለ ዘሎዎ ብዛዕባ ፑሽኪን ዝጸሓፎ ኣብ ብሪቲሽ-ላይብረሪ ይርከብ። ማይክል ፊሊፕስ ከም ዘዘንትዎ ኣፍሪቃዊ መበቈል ፑሽኪን ዝላል ምዃኑ'ዩ (ኣዝዩ ርሑቕ) ዝሕብር። ኣብ መጀመርታ 18'ንተ ክፍለ ዘበን ሓደ ኣብራሃም ወይ ኢብራሂም ዝበሃል ቖልዓ፡ እንተ ካብ ምድሪ-ሓበሻ ወይ ከኣ ከባቢ ጫድ፡ ተጨውዩ ንቱርኪ ተወስደ'ሞ ኣብኡ ናብ ሓደ ሱልጣን ከም ዝተሸጠ ይሕብር። ብዘይተፈልጠ ምኽንያት ድማ እቲ ቖልዓ ናብ ሩስያ ገዓዘ፣ ገለ ተመራመርቲ ከምዝብልዎ ከም ህያብ ንእንዳ ሃጸይ ጴጥሮስ ዓቢ (Peter the Great) ተዋህበ። ማይክል ፊሊፕስ ከም ዝብሎ ግን እቲ ሃጸይ ነቲ ቖልዓ ወሲዱ ኣጥመቖን ብልግና ሓዞን ይብል። እቲ ቖልዓ ብእኡ ኣቢሉ ኣብ እንዳ ዓበይቲ ኣተወ፣ ስሙ ኸኣ ሃኒባል ተባህለ። ጴጥሮስ ዓቢ፡ ንፈረንሳ ኣብ ዝተጓዕዘሉ እዋን ንሃኒባል ምስኡ ሒዙዎ ከደ፣ ንክምሃር ከኣ ኣብኡ ገደፎ። ሃኒባል ኣብ ፈረንሳ እናተማህረ ዓበየ፡ ኣብ መጨረስትኡ ድማ ወተሃደራዊ ህንደሳ ተማሂሩ ንሩስያ ተመልሰ። ሃኒባል ኣብ ሩስያ (ኣብ ወትሃደራዊ መዳይ) ዕዉት ህይወት ተጐናጸፈ፣ ብዙሓት ቆልዑ ኸኣ ወለደ። እቲ ሳልሳይ ወዱ፡ ንናደዝዳ (ኣደ ፑሽኪን ምዃና'ዩ) ወለደ። ፑሽኪን ከኣ ብዕለት 6 ሰነ 1799 ኣብ ሞስኮ ተወልደ። ስለዚ ሃኒባል ንፑሽኪን (ብኣዲኡ) ኣቦ-ኣባሓጎኡ ይዀኖ ማለት'ዩ። ምንጪ ስእሊ, Getty Images ማሕበራዊ ሕልና ኣለክሳንደር ፑሽኪን ፑሽኪን ብክንክን መጕዚቱን ብዉልቀ-መምህራኑን ብቋንቋታት ፈረንሳን ሩስያን እናተዀስኰሰ፡ ኣብ ልዕሊኡ ኸኣ ኣብ ዝበለጸ ቤት-ትምህርቲ እናተማህረ'ዩ ዓብዩ። ኰይኑ ድማ ካብ 15 ዕድሚኡ ጀሚሩ ኣብ ጽሑፍን መጽሓፍን ከቕልብ ጀመረ። ብፈረንሳዊ ክስተተ-ኣእምሮ (French Enlightenment) ተደሪኹ ድማ ዕዙዝ ማሕበራዊ ሕልና ኣጥረየ። እቲ ማሕበራዊ ሕልና ግና ኣብ ፖለቲካዊ ጸገማት የእትዎ ነበረ። ፑሽኪን ዓመጽ መንግስቲ ኣይጻወርን ስለ ዝነበረ ምስቲ ስርዓት ተጋጭዩ ብ 1820 ካብ ሞስኮ ተሰጐጐ። ብድሕሪኡ ካብ ቦታ ናብ ቦታ እናተጓዕዘ ኣብ ፈቐድኡ ክነብር ጀመረ። ሓንቲ ካብ'ተን ኣዝየን ዉሩያትን ኣብ ጸገም ዜእተወቶ ግጥምታቱ 'ዉዳሴ ሓርነት' (Ode to Liberty) ኮይና ኣብቲ እዋን'ቲ እታ ግጥሚ ብናይ ኣድማን ተጻብኦ-መንግስትን ቋንቋ ከም ዝተጻሕፈት ትቝጸር ነበረት። እምበኣርከስ ሓደ ካብ'ቶም መለለዮ ባህርያት ፑሽኪን ተሓላቒ ናጻ ኣተሓሳስባ ብምንባሩ'ዩ፣ ፑሽኪን ንተጽዕኖ-መንግስቲ ብዘይ ፍርሂ ምምካቱን ንስለ ፍትሒ ዝመስሎ ዚጽሕፍ ዘይጸዓድ ተባዕ ብምንባሩ'ዩ። እቶም መመይቲ (ሳንሱር) ንዝጸሓፎ ግጥሚ ይዅን ድርሰት ብቐሊሉ ንክሕተም ይኽልክልዎ ነበሩ። ንኣብነት 'ቦሪስ ጎዱኖቭ' ዝተባህለት ብ 1825 ዜዳለዋ ዓባይ ተዋስኦ ክሳብ 1866 ኣብ መድርኽ ኣይቀረበትን፣ እቲ ሕታማ ግን በቶም መመይቲ ተጸይቓ ብ 1831 ተሓትመት፣ ሃጸይ ኒኮላስ'ውን ኣብ ምምማያ ኢድ ነይሩዎ ይበሃል'ዩ። ፑሽኪን ሸውዓተ ስምኒት (7/8) መበቆሉ ሩስያዊ (ጻዕዳ) ኢዩ። እንተዀነ ግን በታ ሓደ ስምኒት (1/8) መበቆሉ አዐርዩ ይፈልጥን ይመራመርን ነይሩ'ዩ፣ ብዛዕባ ዛንታ ኣቦ-ኣባሓጎኡ ዝጸሓፎ ጽሑፍ (The Blackamoor of Peter the Great) ንምንታይ ከም ዘይወድኦ ኣርጊጹ ዝፈልጥ ሰብ የለን። ብዛዕባ መበቆሉ ብቐጻሊ ኣብ ሓሳቡ ከምዝነበረን ብዝተፈላለየ ድርሰት የንጸባርቖ ምንባሩን ይትረኽ። ጦብላሕታ ጉዕዞ ከተማ ኣስመራ ካቴድራለ፡ ንኣስመራ ኣስመራ ዝገበረ ህንጻ ኣስመራ ብኸመይ ብዘይ ልባ ናብ 'ገነት ብሽክለታ' ተቐይራ?
